

PROJEKTS uz 17.07.2025.

domē: 24.07.2025

sagatavotājs: Santa Ruģēna

ziņotājs: Santa Ruģēna

 LĒMUMS

Ādažos, Ādažu novadā

2025. gada 24. jūlijā **Nr.**«DOKREGNUMURS»

**Par projekta pieteikuma “Bioloģiskās daudzveidības saglabāšana un antropogēnās slodzes mazināšana Natura 2000 teritorijās Ādažu novadā” sagatavošanu**

Ministru kabineta 2025. gada 18. februāra noteikumi Nr. 107 “Eiropas Savienības kohēzijas politikas programmas 2021.–2027. gadam 2.2.3. specifiskā atbalsta mērķa "Uzlabot dabas aizsardzību un bioloģisko daudzveidību, "zaļo" infrastruktūru, it īpaši pilsētvidē, un samazināt piesārņojumu" 2.2.3.3. pasākuma "Pasākumi bioloģiskās daudzveidības veicināšanai un saglabāšanai" projektu iesniegumu trešās un ceturtās atlases kārtas (turpmāk-Pasākums) īstenošanas noteikumi” (turpmāk - Noteikumi) paredz īstenot projektus, kas uzlabotu dabas aizsardzību un bioloģisko daudzveidību Eiropas Savienības nozīmes sugām un biotopiem, īstenojot aizsardzības un apsaimniekošanas pasākumus Natura 2000 teritorijās atbilstoši spēkā esošiem dabas, sugu vai biotopu aizsardzības plāniem.

Projektu atlases mērķteritorijas un projektu īstenošanas vietas ir Natura 2000 teritoriju tīklā iekļautās īpaši aizsargājamās dabas teritorijas un tām piegulošas teritorijas, kurām ir spēkā esošs dabas aizsardzības plāns un kurās var veikt Eiropas Savienības nozīmes sugu un biotopu aizsardzības darbības atbilstoši spēkā esošam sugu vai biotopu aizsardzības plānam,.

Pasākuma atlases mērķa grupa ir arī pašvaldības, kuru teritorijā atrodas Natura 2000 teritorijas, kurās nepieciešams veikt Eiropas Savienības nozīmes sugu un biotopu apsaimniekošanas darbības atbilstoši dabas, sugu vai biotopu aizsardzības plāniem, t.sk., sugu vai biotopu aizsardzības stāvokļa uzlabošanu vai antropogēnās slodzes mazināšanu.

Ādažu novada pašvaldība var pretendēt uz Eiropas Savienības fondu līdzekļiem minētā pasākuma, jo tās teritorijā atrodas Natura 2000 teritorija.

Projektu iesniegumu termiņš ir 2025. gada 19. augusts, projekta īstenošanas termiņš nedrīkst pārsniegt 2029. gada 31. decembri. Lai projekts būtu atbalstāms, visas projektā plānotās aktivitātes ir jābalsta spēkā esošā attiecīgās īpaši aizsargājamās dabas teritorijas (Natura 2000) dabas aizsardzības plānā, kā arī jāievēro normatīvie akti, kas regulē Piejūras dabas parka aizsardzības un izmantošanas kārtību.

Projekta iesniegšana iespējama, ja tiek sasniegts noteiktais rezultāta rādītājs - vismaz 100 hektāri labvēlīgi ietekmētas teritorijas, kurās tiek veikti pasākumi biotopu un sugu dzīvotņu aizsardzībai vai tiek mazināta antropogēnā slodze. Platības aprēķins tiek veikts, balstoties uz Dabas aizsardzības pārvaldes apstiprināto metodiku, piemērojot noteiktus ietekmes rādiusus vai koeficientus atkarībā no aktivitātes veida.

Projekta ietvaros paredzēts īstenot pasākumus, lai kopā 199.02 ha platībā labvēlīgi ietekmētu trīs vietas Ādažu novadā - Kalngalē, Garciemā un Gaujā. Aktivitātes ir saskaņotas ar spēkā esošajiem dabas aizsardzības plāniem un atbilst Noteikumos noteiktajām atbalstāmajām darbībām:

1. Kalngalē plānots izveidot gājēju takas ar grants segumu (920 m) un veikt velo novietnes izbūvi, lai novirzītu apmeklētāju plūsmu no jutīgajām piekrastes zonām;
2. Garciemā plānots atjaunot gājēju tiltiņu (15 m) un īstenot smilšu erozijas mazināšanas pasākumu - zaru pinuma ierīkošana krasta nostiprināšanai (100 m);
3. Gaujā paredzēta telšu un ugunskura vietu labiekārtošana, kā arī Skautu ielas grants seguma atjaunošana ar dubultās virsmas klājumu (2 km), nodrošinot kontrolētu piekļuvi biotopu teritorijām;
4. paredzēts veikt biotopu apsaimniekošanas pasākumus pie Garezeriem, tai skaitā, krasta apēnojuma mazināšana, invazīvo sugu (niedru, abinieku sūrenes) pļaušana un krastmalu augāja struktūras atjaunošana, lai uzlabotu biotopu kvalitāti un nodrošinātu labvēlīgus apstākļus īpaši aizsargājamu sugu dzīvotnēm;

Projekta ietvaros tiks nodrošināta pašvaldības sadarbība ar Dabas aizsardzības pārvaldi, VSIA “Latvijas Valsts meži” un VAS “Latvijas dzelzceļš”.

Projekta plānotās kopējās izmaksas ir 589 500 *euro* (ar PVN) no kuriem 501 075 *euro* ir Eiropas Reģionālās attīstības fonda (ERAF) finansējums, bet 88 425 *euro* ir pašvaldības līdzfinansējums, ievērojot finansējuma proporciju: 85 % ERAF un 15 % pašvaldība. Pašvaldības līdzfinansējums jāparedz budžetā projekta īstenošanas periodam, tas būs nepieciešams atbilstoši projektu darbību un maksājumu grafikam, sākot no projekta uzsākšanas brīža pēc līguma noslēgšanas ar CFLA. Projekta attiecināmās izmaksas būs spēkā no pieteikuma iesniegšanas dienas, projekts jāīsteno līdz 2029. gada 31. decembrim.

Projekta iecere atbilst Ādažu novada pašvaldības attīstības programmas (2021–2027) vidējā termiņa prioritātēm, īpaši 4. rīcības virzienam “Vide un dabas resursi”, kurā uzsvērta nepieciešamība nodrošināt bioloģiskās daudzveidības saglabāšanu un ilgtspējīgu dabas teritoriju pārvaldību. Projekts ir cieši saistīts ar rīcības virziena uzdevumiem, kas paredz dabai draudzīgas infrastruktūras izveidi, apmeklētāju plūsmas pārvaldību un vides izglītības veicināšanu. Iecere tieši balstās uz spēkā esošo Piejūras dabas parka dabas aizsardzības plānu (2020–2032), kurā noteikti konkrēti uzdevumi, tostarp biotopu atjaunošana, piekrastes un ūdenstilpju apsaimniekošana, invazīvo sugu ierobežošana, kā arī apēnojuma mazināšana un sabalansēta rekreācijas slodzes vadība. Projekta plānotās aktivitātes: apēnojuma noņemšana, infrastruktūras izbūve, gājēju takas, zaru pinumi, tiltiņa atjaunošana un piekļuves uzlabošana ir pilnībā saskaņotas ar šiem mērķiem.

Pamatojoties uz Pašvaldību likuma 4. panta pirmās daļas 2., 3. un 20. punktu, pašvaldības Projektu uzraudzības komisijas 02.06.2025. un 14.07.2025. atzinumu, kā arī domes Finanšu komitejas 17.07.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības projekta “Bioloģiskās daudzveidības saglabāšana un antropogēnās slodzes mazināšana Natura 2000 teritorijās Ādažu novadā” pieteikuma sagatavošanu un iesniegšanu projektu atlasei pasākuma “2.2.3.3. Bioloģiskās daudzveidības veicināšana un saglabāšana” ceturtās atlases kārtas ietvaros:
	1. Kalngalē - izveidot gājēju takas ar grants segumu (920 m) un veikt velo novietnes izbūvi;
	2. Garciemā - atjaunot gājēju tiltiņu (15 m) un īstenot smilšu erozijas mazināšanas pasākumu ar zaru pinuma ierīkošanu krasta nostiprināšanai (100 m);
	3. Gaujā - telšu un ugunskura vietu labiekārtošana, kā arī Skautu ielas grants seguma atjaunošana ar dubultās virsmas klājumu (2 km);
	4. biotopu apsaimniekošanas pasākumi pie Garezeriem, tai skaitā, krasta apēnojuma mazināšana.
2. Ādažu novada pašvaldības Centrālās pārvaldes Attīstības un projektu nodaļai līdz 2025. gada 19. augustam ir jānodrošina projekta pieteikuma sagatavošana un iesniegšana Centrālajai finanšu un līgumu aģentūrai (CFLA), izmantojot elektronisko pieteikšanās sistēmu (EPS), saskaņā ar pasākuma “2.2.3.3. Bioloģiskās daudzveidības veicināšana un saglabāšana” ceturtās atlases kārtas nosacījumiem. Projekta pieteikuma atbalstīšanas gadījumā:
	1. Projekta pieteikuma atbalstīšanas gadījumā, Ādažu novada pašvaldībai noslēgt līgumu ar Centrālo finanšu un līgumu aģentūru (CFLA) par projekta īstenošanu un ERAF finansējuma saņemšanu;
	2. Noteikt Ādažu novada pašvaldības Centrālās pārvaldes Attīstības un projektu nodaļu (APN) par atbildīgo projekta ieviešanas, uzraudzības un atskaišu sagatavošanas nodrošināšanai pašvaldībā.;
	3. Uzdot Ādažu novada pašvaldības Centrālās pārvaldes Finanšu nodaļai iekļaut projekta īstenošanai nepieciešamo pašvaldības līdzfinansējuma summu 88 425 *euro* APN budžeta projekta 2026. gada tāmē. Ja projekta apstiprināšanas gadījumā projektēšanas darbi būs jāuzsāk jau 2025. gadā, uzdot Finanšu nodaļai sadarbībā ar APN, nepieciešamo līdzfinansējuma daļu projektēšanai paredzēt no 2025. gada budžeta veicot grozījumus APN budžetā.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

DPV,PID,JIN,GFN,APN

Carnikavas komunālserviss

@CFLA, @DAP, @Nekustamie īpašumi Latvijas Valsts meži, @Latvijas dzelzceļš

Santa Ruģēna, 20290211